Дауыт илдә батша власын раҫлау өсөн илдең баш ҡалаһын булдырыу кәрәклегенә инана. Баш ҡала ниндәйҙер бер кландың ғына түгел, ә бөтә халыҡ милке булырға тейеш, тип иҫәпләй ул. Был маҡсат өсөн Иуда һәм Вениамин кландары араһында ятҡан көслө ҡәлғә һайлана. Ҡурҡыу белмәҫ Иевусей ҡәбиләһенә ҡараған бындағы халыҡ, израиллеләрҙең тырышлығына ҡарамаҫтан, үҙ бойондороҡһоҙлоғон һаҡлап ҡалыуға өлгәшкән була. Ул ҡәлғә — Иерусалим. Йәһүдтәр Ханаанға барып ингәнгә тиклем үк Иерусалим илдең башҡа ҡалалары араһында мөһим урынды биләй, ниндәйҙер дәрәжәлә башҡаларҙы артынан эйәртеүсе лә була. Тап ошо ҡәлғә яңы батшаның ҡеүәтенән еңелә, Дауыт унда үҙенең баш ҡалаһына нигеҙ һала. Бар йәһәттән дә уңайлы урынды биләгән яңы баш ҡалаға йәһүдтәр тартыла башлай, тиҙҙән ул сәскә атҡан төбәккә әйләнә. Шулай итеп, Иерусалим Израиль халҡы тарихында ғына түгел, ә бөтә кешелек тарихында иң данлыҡлы ҡалаларҙың береһенә әүерелә.